ንግድ ባንክ በዘጠኝ ወራት 11.2 ቢሊዮን ብር አተረፍኩ አለ
የኢትዮጵያ ንግድ ባንክ በ2009 በጀት ዓመት በዘጠኝ ወራት ውስጥ 58.6 ቢሊዮን አዲስ ተቀማጭ ገንዘብ በማሰባሰብ አጠቃላይ የተቀማጭ ገንዘብ መጠኑን ወደ 347.1 ቢሊዮን ብር ማድረስ መቻሉን አስታወቀ፡፡ በዘጠኝ ወራት ከታክስ በፊት 11.2 ቢሊዮን ብር ማትረፉንም ገልጿል፡፡ባንኩ የ2009 በጀት ዓመት የዘጠኝ ወራት አፈጻጸሙን የሚያመለክተው የባንኩ ሪፖርት፣ በ2008 በጀት ዓመት መጨረሻ ላይ የነበረውን አጠቃላይ የተቀማጭ ገንዘብ መጠን 288.5 ቢሊዮን ብር እንደነበር አስታውሷል፡፡ ባለፉት ዘጠኝ ወራት ብር 48.1 ቢሊዮን ብር ከብድር ተመላሽ መሰብሰብ መቻሉን የሚገልጸው ይኸው ሪፖርት፣ በተጠቀሰው ጊዜ 64.3 ቢሊዮን ብር አዲስ ብድር ለተለያዩ የሥራ መስኮችና ደንበኞች ማቅረቡን ያስረዳል፡፡ ይሁንና ይህ የብድር መጠን ካለፈው ዓመት ተመሳሳይ ወቅት ጋር ሲነፃፀር ቀንሷል፡፡ ባንኩ ባለፈው ዓመት በዘጠኝ ወራት አበድሮት የነበረው አዲስ ብድር 64.9 ቢሊዮን ብር ነበር፡፡ከወጪ ንግድ፣ ከሐዋላ፣ ከምንዛሪ ግዢና ከሌሎች አገልግሎቶች የሚገኝን የውጭ ምንዛሪ ግኝት ለማሳደግ የተለያዩ ተግባራት መከናወኑን አስታውሶ፣ በበጀት ዓመቱ ዘጠኝ ወራት እንቅስቃሴውም 3.3 ቢሊዮን ዶላር አግኝቻለሁ ብሏል፡፡ ከዚህ ውስጥ ከውጪ ንግድ 469.3 ሚሊዮን ዶላር፣ እንዲሁም ከሐዋላ 2.8 ቢሊዮን ዶላር ማግኘት መቻሉን ጠቁሟል፡፡ ባንኩ በ2008 በጀት ዓመት በዘጠኝ ወራት የውጭ ምንዛሪ ግኝቱ 3.4 ቢሊዮን ዶላር ነበር፡፡የባንኩ ጠቅላላ ሀብት ብር 438.6 ቢሊዮን ብር የደረሰ ሲሆን፣ ካደረጋቸው አጠቃላይ እንቅስቃሴዎች 23.4 ቢሊዮን ብር ገቢ ማግኘት ችያለሁ ብሏል፡፡ የባንኩ የዘጠኝ ወራት የትርፍ መጠንም ከታክስ በፊት 11.2 ቢሊዮን ብር እንደሆነ አስታውቋል፡፡ ባንኩ ካለፈው ዓመት ተመሳሳይ ወቅት ካገኘው ትርፍ ጋር ሲነፃፀር የዘንድሮ ትርፍ ብልጫ አለው፡፡ ባለፈው ዓመት ዘጠኝ ወራት ያገኘው ትርፍ 10.9 ቢሊዮን ብር ነበር፡፡የባንኩ ሪፖርት እንደጠቆመው፣ ባለፉት ዘጠኝ ወራት 49 አዳዲስ ቅርንጫፎችን በተለያዩ የአገሪቱ ክፍሎች በመክፈት የቅርንጫፎችን ብዛት 1,186 አድርሷል፡፡ አዳዲስ ደንበኞችን ለማፍራትና የሚከፈቱ ሒሳቦችን ቁጥር ለማሳደግ በተደረገ ጥረት ሁለት ሚሊዮን አዳዲስ ሒሳቦችን መክፈታቸውንም ሪፖርቱ ያሳያል፡፡ ይህም በባንኩ ሒሳብ የከፈቱ ደንበኞች ቁጥር 15 ሚሊዮን እንዲሆን አስችሎታል፡፡ባለፉት ዘጠኝ ወራት ይህን አገልግሎት ለማስፋፋት ስኬታማ ተግባር የተከናወነ መሆኑን፣ 1.3 ሚሊዮን የባንክ ካርዶችን በማሰራጨት በደንበኞች እጅ የሚገኙ ካርዶች ጠቅላላ ብዛት 3.5 ሚሊዮን ማድረስ መቻሉ በሪፖርቱ ተጠቁሟል፡፡በተመሳሳይ ባለፉት ዘጠኝ ወራት 654,815 አዳዲስ ደንበኞች ለሞባይል የባንክ አገልግሎት፣ 10,130 ደንበኞች ደግሞ ለኢንተርኔት የባንክ አገልግሎት ተመዝግበዋል፡፡ ይህም በመሆኑም የሞባይል ባንክ አገልግሎት ተጠቃሚዎች 1.3 ሚሊዮን፣ የኢንተርኔት የባንክ አገልግሎት ተጠቃሚዎች ቁጥር ደግሞ ከ20 ሺሕ በላይ እንደደረሰ የባንኩ ሪፖርት አመልክቷል፡፡ከገበያና መሰል ሥፍራዎች በተጨማሪ 446 የኤቲኤምና 200 የፖስ ማሽኖችን በማኖር ጠቅላላ የባንኩን የኤቲኤም ማሽኖች ቁጥር 1,335 ማድረስ እንደቻለ፣ እንዲሁም የፖስ ማሽኖች ቁጥር ደግሞ 6,696 ማድረስ መቻሉን ገልጿል፡፡የተንቀሳቃሽ ስልክ ተጠቃሚዎችን ቁጥር ከግንዛቤ በማስገባትም የወኪል ባንክ አገልግሎት ለመጀመር ዝግጅቶች በመጠቃለል ላይ መሆናቸውንና የሙከራ ሥራ ውስጥ መግባቱንም አስታውሷል፡፡ 